KLASA: P-356/23

URBROJ: 711-02-02/07-2025-10

Zagreb, 7. siječnja 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice Nikoline Klaić, OIB: ……………, članice Uprave trgovačkog društva Hrvatska Lutrija društvo s ograničenom odgovornošću za organiziranje i priređivanje igara na sreću i zabavnih igara,** pokrenutom po službenoj dužnosti, na 66. sjednici održanoj 5. prosinca 2024. donijelo je sljedeću

**ODLUKU**

1. **Istovremenim primanjem plaće za obnašanje dužnosti članice Uprave trgovačkog društva Hrvatska Lutrija društvo s ograničenom odgovornošću za organiziranje i priređivanje igara na sreću i zabavnih igara te dodatnih naknada za obnašanje navedene javne dužnosti i to božićnice i naknade za dobrovoljno mirovinsko osiguranje III. stup u 2022. godini, što predstavlja primanje dodatne naknade za poslove obnašanja javnih dužnosti, obveznica Nikolina Klaić, članica Uprave trgovačkog društva Hrvatska Lutrija d.o.o., povrijedila je članak 7. točku d) ZSSI-a.**
2. **Za povredu ZSSI-a, opisanu pod točkom I. izreke, obveznici Nikolini Klaić se izriče novčana sankcija u iznosu od 530,00 EUR.**
3. **Nalaže se obveznici Nikolini Klaić da u roku od 15 dana od dostave ove Odluke uplati novčanu sankciju iz točke II. ove izreke na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-OIB obveznika-35623.**
4. **Ako obveznica novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznice, kao i na imovini obveznice. Izvršnu Odluku Povjerenstvo će radi provedbe dostaviti službi koja obavlja obračun plaće obveznici.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznice putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je na stručnom radnom sastanku Povjerenstva održanom dana 19. rujna 2024. utvrdilo postojanje pretpostavki za pokretanje postupka protiv obveznice Nikoline Klaić, članice Uprave trgovačkog društva Hrvatska Lutrija društvo s ograničenom odgovornošću za organiziranje i priređivanje igara na sreću i zabavnih igara zbog moguće povrede članka 7. točke d) ZSSI-a, koja proizlazi iz primanja dodatnih naknada za poslove obnašanja javne dužnosti.

Naime, Povjerenstvo je po službenoj dužnosti otvorilo predmet protiv obveznice Nikoline Klaić temeljem dvije isplatne liste iz kojih proizlazi da je imenovana obveznica dana 12. prosinca 2022. primila isplatu božićnice u iznosu od 265,45 EUR te dana 20. prosinca 2022. isplatu naknade za dobrovoljno mirovinsko osiguranje III. stup u iznosu od 398,16 EUR, a sve od strane poslodavca Hrvatske Lutrije d.o.o. kao isplatitelja.

U tijeku postupka Povjerenstvo je izvršilo uvid u isplatne liste Hrvatske Lutrije d.o.o. za obveznicu Nikolinu Klaić za prosinac 2022. (isplate 12. i 20. prosinca 2022.), informativnu obavijest Povjerenstva o otvaranju predmeta od 24. studenoga 2023., dopise Povjerenstva broj: 711-I-2893-Pp-356/23-03-23 od 21. prosinca 2023. i KLASA: P-356/23, URBROJ: 711-02-01/07-2024-05 od 24. lipnja 2024. upućene Hrvatskoj Lutriji d.o.o., očitovanja Hrvatske Lutrije d.o.o. broj: DPOS-05-2024/3072 od 17. siječnja 2024. i broj: DPOS-05-2024/28263 od 3. srpnja 2024., obavijest Povjerenstva KLASA: P-356/23, URBROJ: 711-02-01/07-2024-07 od 19. rujna 2024., očitovanje obveznice od 7. studenoga 2024., Registar obveznika i Registar imovinskih kartica koje vodi i ustrojava Povjerenstvo te sudski registar Trgovačkog suda u Zagrebu.

Povjerenstvo je uvidom u Registar obveznika i Registar imovinskih kartica utvrdilo da je obveznica od 1. siječnja 2017. do 24. rujna 2020. obnašala dužnost državne tajnice u Ministarstvu regionalnoga razvoja i fondova Europske unije, kao i da od 12. travnja 2022. profesionalno obnaša dužnost članice Uprave društva Hrvatska Lutrija d.o.o., dok je uvidom u sudski registar Trgovačkog suda u Zagrebu utvrđeno da je jedini osnivač tog društva Republika Hrvatska.

Člankom 3. stavkom 1. točkom 39. ZSSI-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu toga Zakona pa je stoga Nikolina Klaić, povodom obnašanja dužnosti članice Uprave društva Hrvatska Lutrija d.o.o., obveznica ZSSI-a te je dužna pridržavati se odredbi istog.

Stoga je Povjerenstvo, u svrhu utvrđivanja činjenica u ovom predmetu, od društva Hrvatska Lutrija d.o.o. dopisom broj: 711-I-2893-Pp-356/23-03-23 od 21. prosinca 2023. zatražilo podatak jesu li Nikolini Klaić od 12. travnja 2022. do dana sastavljanja tog dopisa isplaćene božićnice, regres za godišnji odmor, dar za dijete, nagrada (bonus) za ostvarene rezultate poslovanja ili drugi oblici dodatnog nagrađivanja, uplate u dobrovoljni mirovinski fond, dodatno zdravstveno osiguranje, životno osiguranje ili druge naknade pored isplaćene plaće. U slučaju da je imenovana obveznica primila koju od navedenih naknada, to društvo je pozvano da Povjerenstvu dostavi podatke o tome kada su isplate izvršene i u kojim iznosima, uz dostavu dokumentacije iz koje će odnosne isplate biti razvidne.

Društvo Hrvatska Lutrija d.o.o. se na navedeno traženje Povjerenstva očitovalo dopisom broj: DPOS-05-2024/3072 od 17. siječnja 2024. u kojem je navedeno da su tijekom 2022. godine, uz redovnu mjesečnu plaću, zaposlenicima Hrvatske Lutrije d.o.o. vršene i isplate uskrsnice (dara u naravi), regresa, nagrade radnicima u stručnim službama za 2021. godinu temeljem Pravilnika o utvrđivanju stimulativnog dijela plaće u stručnim službama, dara za djecu, uplate u III mirovinski stup, božićnice i nagrade za radne rezultate, a sve navedeno je isplaćeno zaposlenicima Hrvatske Lutrije d.o.o. i u 2023. godini. Nadalje, navedeno je da je uvidom u poslovnu dokumentaciju Društva utvrđeno da su članici Uprave Nikolini Klaić u 2022. godini isplaćene božićnica u iznosu od 265,45 EUR (2.000,03 kn) dana 12. prosinca 2022. i naknada za dobrovoljno mirovinsko osiguranje III. stup u iznosu od 398,16 EUR (2.999,97 kn) dana 20. prosinca 2022., a o čemu su kao dokaz dostavljene odnosne isplatne liste za navedenu članicu Uprave.

Iz dostavljenih isplatnih lista utvrđeno je da je obveznica Nikolina Klaić od strane poslodavca Hrvatska Lutrija d.o.o. dana 12. prosinca 2022. godina primila isplatu iznosa od 265,45 EUR (2.000,03 kn) na ime božićnice, a dana 20. prosinca 2022. isplatu iznosa od 398,16 EUR (2.999,97 kn) na ime naknade za dobrovoljno mirovinsko osiguranje III. stup.

Na dodatno traženje Povjerenstva KLASA: P-356/23, URBROJ: 711-02-01/07-2024-05 od 24. lipnja 2024., društvo Hrvatska Lutrija d.o.o. se očitovalo dopisom broj: DPOS-05-2024/28263 od 3. srpnja 2024. u kojem je navedeno da obveznici Nikolini Klaić za 2023. godinu nije isplaćena božićnica, regres za godišnji odmor, dar za dijete, nagrada (bonus) za ostvarene rezultate poslovanja ili drugi oblici dodatnog nagrađivanja, nije izvršena uplata u dobrovoljni mirovinski fond, nije uplaćeno dodatno zdravstveno osiguranje, životno osiguranje niti su uplaćene druge naknade pored isplaćene plaće. Isto tako, potvrđeno je da je imenovanoj obveznici u 2023. godini od strane poslodavca Hrvatske Lutrije d.o.o. isplaćena samo plaća.

S obzirom na navedeno, Povjerenstvo je u odnosu na obveznicu Nikolinu Klaić utvrdilo postojanje pretpostavki za pokretanje postupka vezano za moguću povredu odredbe članka 7. točke d) ZSSI-a, o čemu je imenovanoj obveznici dostavljena obavijest KLASA: P-356/23, URBROJ: 711-02-01/07-2024-07 od 19. rujna 2024. godine, koju je obveznica osobno preuzela u Uredu Povjerenstva 23. listopada 2024. te kojom je ista pozvana da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti.

Na navedenu obavijest imenovana se obveznica očitovala dopisom od 7. studenoga 2024. u kojem je navela da je obveznica Zakona o sprječavanju sukoba interesa od 2016. godine te je sve svoje obveze uvijek uredno izvršavala poštujući sve odredbe Zakona. Od kada je stupila na dužnost članice Uprave 2022., zaposlenicima u Hrvatskoj Lutriji je izvršena isplata uskrsnice (dara u naravi) za 2023. i 2024. godinu, regresa za 2022., 2023. i 2024. godinu, nagrade radnicima u stručnim službama temeljem Pravilnika o utvrđivanju stimulativnog dijela plaće u stručnim službama, dara za djecu za 2022. i 2023. godinu, uplate u III. mirovinski stup za 2022., 2023. i 2024. godinu, božićnice za 2022. i 2023. godinu, nagrade za radne rezultate za 2022., 2023. i 2024. godinu, bonusa članovima Uprave. Navodi da je bez konzultacija s njom kao članicom Uprave, po nalogu predsjednika Uprave Hrvatske Lutrije d.o.o. Ignacija Čuture, svim članovima Uprave isplaćena božićnica za 2022. i III. mirovinski stup za 2022. godinu. Od 2016. do danas se, kao dužnosnik, uvijek izuzimala od isplata bilo koje vrste naknada poštujući odredbe Zakona o sprječavanju sukoba interesa, što je i razvidno iz činjenice da u Hrvatskoj Lutriji, od sedamnaest različitih naknada koje su isplaćivane kroz protekle dvije i pol godine, petnaest naknada joj nije isplaćeno jer je odbila njihovu isplatu. Navodi da, nakon primitka obavijesti o pokretanju postupka i nakon što je osobno istražila okolnosti pod kojima je izvršena isplata bez njezinog znanja, osobno inzistira da se u svaku odluku Uprave kojom se vrši isplata naknada ugradi odredba o „izuzimanju od isplate članova Uprave Hrvatske Lutrije“ kako se ovakva situacija ne bi ponovila.

Člankom 5. stavkom 1. podstavkom 2. ZSSI-a propisano je da je plaća obveznika, u smislu toga Zakona, svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Odredbom članka 7. točke d) ZSSI-a propisano je da je obveznicima toga Zakona zabranjeno primiti dodatnu naknadu za poslove obnašanja javnih dužnosti.

Dodatne naknade odnose se na prigodne nagrade koje se isplaćuju do propisanog iznosa kao što su božićnica, uskrsnica, dar za djecu, regres za godišnji odmor te druge jednokratne nagrade, ali i svi drugi primici koje pored plaće ostvaruju dužnosnici za obnašanje javne dužnosti te proizlaze iz obnašanja dužnosti.

Visoki upravni sud Republike Hrvatske u presudi poslovni broj: Usž-4335/19-3 od 14. listopada 2021. tumači da se prigodne nagrade do propisanog iznosa, božićnica i regres za godišnji odmor te drugi neoporezivi primici ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti, čiji je primitak zabranjen sukladno članku 7. točki d) tog Zakona.

Dana 31. siječnja 2022. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe ZSSI-a, koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11, slijedom čega se obrazloženje iz navedene presude u cijelosti primjenjuje na obveznike iz članka 3. ZSSI-a.

Osim toga, navedenom Smjernicom je obrazloženo i da obveznici ZSSI-a, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje primiti, između ostaloga, niti isplatu božićnice i uplate u dobrovoljni mirovinski fond s obzirom da se niti ti primici ne smatraju plaćom obveznika, već drugim dodatkom za obnašanje javne dužnosti.

Navedeno je u svojoj presudi poslovni broj: Usž-99/24-2 od 13. ožujka 2024. potvrdio i Visoki upravni sud Republike Hrvatske u kojoj je naveo da su dodatne naknade koje se odnose na isplate novčane naknade za radne rezultate, prigodne nagrade i dar djetetu do 15. godine starosti, koje se isplaćuju pored plaće, zabranjene, a kako je to određeno odredbom članka 7. točke d) ZSSI-a.

Dakle, Povjerenstvo je iz prikupljenih podataka i dokumentacije u spisu utvrdilo da je obveznica Nikolina Klaić, uz primanje plaće za obnašanje dužnosti članice Uprave trgovačkog društva Hrvatska Lutrija d.o.o., istovremeno primila i dodatne naknade, odnosno druge primitke koji se isplaćuju uz plaću kako je to specificirano u točki I. izreke ove odluke, slijedom čega je utvrđeno da je time imenovana dužnosnica povrijedila odredbu članka 7. točke d) ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, između ostalog, i iz članka 7. (zabranjena djelovanja obveznika), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Također, člankom 50. stavkom 1. ZSSI-a propisano je da Povjerenstvo novčanu sankciju izriče u iznosu od 530,00 do 5.309,00 eura vodeći računa o težini i posljedicama povrede Zakona. Istim stavkom je propisano i da ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika.

U ovom konkretnom slučaju, Povjerenstvo je obveznici Nikolini Klaić izreklo novčanu sankciju. Prilikom odlučivanja o vrsti sankcije, Povjerenstvo je kao otegotnu okolnost uzelo u obzir činjenicu da se radi o višegodišnjoj obveznici ZSSI-a koja je morala biti upoznata s odredbama toga Zakona, pa tako i s odredbom o zabrani primitka predmetnih dodatnih naknada za poslove obnašanja javne dužnosti, dok je u odnosu na visinu novčane sankcije Povjerenstvo kao olakotnu okolnost u obzir uzelo visinu primljenih dodatnih naknada, činjenicu da iste nisu isplaćivane kontinuirano kroz godine, već samo u 2022. godini, kao i da kod obveznice nisu utvrđene ranije povrede odredbi ZSSI-a.

Stoga Povjerenstvo smatra da je izricanje sankcije kako je to navedeno u točki II. izreke ove odluke primjereno svim utvrđenim činjenicama i navedenim okolnostima slučaja.

Ova odluka objavit će se na mrežnim stranicama Povjerenstva nakon uredne dostave odluke obveznici, a sve sukladno članku 44. stavku 5. i 6. ZSSI-a.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Nikolina Klaić, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana